ΓΡΑΠΤΗ ΕΡΩΤΗΣΗ E-3433/97 υποβολή: Cristiana Muscardini (NI) προς την Επιτροπή (31 Οκτωβρίου 1997)

Θέμα: Ζημίες στην παγκόσμια καλλιτεχνική κληρονομιά από το σεισμό στην Umbria

Η Επιτροπή δήλωσε πρόσφατα ότι θα χορηγήσει 100.000 Ecu για τις ζημιές που προξένησε ο σεισμός στην Umbria 7 τα χρήματα θα αντληθούν από το πρόγραμμα Raffaello, το κοινοτικό πρόγραμμα για τον πολιτισμό που οι προθεσμίες οι σχετικές με ορισμένες προκηρύξεις του λήγουν αυτές ακριβώς τις ημέρες.

Δεν θεωρεί η Επιτροπή ότι το κονδύλιο είναι ελαφρώς ανεπαρκές, σε σχέση με το μέγεθος των ζημιών, που οφείλεται στη βιαιότητα του σεισμού και κυρίως στο γεγονός της παράτασής του σε συνθήκες εκδήλωσης διαφόρων τελλουρικών φαινομένων;

Οι ζημίες που προκλήθηκαν από το σεισμό δεν αφορούν μόνο ιδιωτικές κατοικίες, αλλά και εμπορικές επιχειρήσεις βιοτεχνικού χαρακτήρα και προπαντός θρησκευτικά οικήματα, μεταξύ των οποίων η Βασιλική του Αγίου Φραγκίσκου της Ασίζης. Το πρόγραμμα Raffaello έχει ως στόχο την προστασία και τη συντήρηση των πολιτιστικών αγαθών, αλλά από το προβλεπόμενο κονδύλιο δεν φαίνεται ότι η Επιτροπή λαμβάνει πλήρως υπόψη την ιστορική και καλλιτεχνική αξία των εν λόγω κτιρίων τα οποία αποτελούν κληρονομία, ανεκτίμητης αξίας, όχι μόνο για την Ιταλία, αλλά για όλη την ανθρωπότητα, και για το λόγο αυτό θα πρέπει να προστατεύεται και από την Ευρωπαϊκή Ένωση.

Απάντηση του κ. Oreja εξ ονόματος της Επιτροπής (16 Δεκεμβρίου 1997)

Σε απάντηση στην ερώτηση του αξιότιμου μέλους του Κοινοβουλίου, η Επιτροπή επιβεβαιώνει ότι χορήγησε, βάσει των πολιτιστικών πιστώσεων, έκτακτη ενίσχυση ύψους 100.000 ECU. Το ποσό αυτό, το οποίο βέβαια δεν ανταποκρίνεται στο εύρος των αναγκών, χορηγήθηκε - μετά από διαβουλεύσεις με τις ιταλικές αρχές - για τις εργασίες καταλογογράφησης των τμημάτων των τοιχογραφιών της Βασιλικής του Αγ. Φραγκίσκου της Ασίζης που υπέστησαν ζημίες. Πρόκειται για ενέργεια υψηλού επιστημονικού ενδιαφέροντος που μπορεί να αποτελέσει έγκυρη μεθοδολογική βάση για ενδεχομένως άλλες ανάλογες παρεμβάσεις σε ευρωπαϊκή κλίμακα. Στο πλαίσιο αυτό, η συμμετοχή άλλων ευρωπαϊκών χωρών στην προβληματική αυτή μπορεί να οδηγήσει σε άλλες μορφές συνεργασίας με την Επιτροπή στον πολιτιστικό τομέα, ειδικότερα στα πλαίσια του προγράμματος Ραφαήλ, έχοντας πάντα υπόψη τους περιορισμένους πόρους που έχουν διατεθεί στο εν λόγω πρόγραμμα.

Εξάλλου, σημαντική υποστήριξη είναι δυνατόν να παρασχεθεί με ενισχύσεις διαρθρωτικού χαρακτήρα. Πράγματι, οι σεισμοί αυτοί έπληξαν κατ' εξοχήν αγροτικές περιοχές στις οποίες η Επιτροπή προσδίδει μεγάλη σημασία και που, σχεδόν στο σύνολό τους, καλύπτονται από το στόχο 5β.

Οι ενδιαφερόμενες δύο περιφέρειες υπέβαλαν στην Επιτροπή αίτηση προσαρμογής του προγραμματισμού του στόχου 5β σε συνάρτηση με τις νέες ανάγκες που προέκυψαν από αυτό το σοβαρό σεισμό.

Η Επιτροπή επιβεβαιώνει την πλήρη διαθεσιμότητά της να κινήσει, στο πλαίσιο της εταιρικής σχέσης, τις απαιτούμενες διαδικασίες για την ενίσχυση των ενιαίων εγγράφων προγραμματισμού του στόχου 5β με τις ειδικές ενέργειες υπέρ της ανοικοδόμησης. Στο πλαίσιο αυτό, θα καταστεί δυνατή η αξιολόγηση της σκοπιμότητας παρέμβασης υπέρ της καλλιτεχνικής και αρχιτεκτονικής κληρονομιάς, του παραγωγικού δυναμικού και της ανοικοδόμησης των αγροτικών χωριών.